**Κοινή απόφαση ΟΛΩΝ των Συλλόγων Π.Ε. Πειραιά**

**Οι Σύλλογοι θα περιφρουρήσουν την εντολή του 90% της βάσης των συναδέλφων του Πειραιά**

**ΟΧΙ στους νόθους αιρετούς!**

Συναδέλφισσες, συνάδελφοι

Στον απόηχο της «εκλογικής» διαδικασίας, τα ΔΣ των Συλλόγων του Πειραιά συνήλθαν σε σύσκεψη την Παρασκευή 9 Δεκεμβρίου με σκοπό την υπεράσπιση της απόφασης για μη κάθοδο στις ψευδοεκλογές και **τη διαφύλαξη των συμφερόντων των εκπαιδευτικών** σε ό,τι αφορά την εκπροσώπησή τους στο Υπηρεσιακό Συμβούλιο για την επόμενη διετία.

Οι Σύλλογοι που υπογράφουν αυτή την απόφαση **χαιρετίζουν τη σθεναρή αντίσταση των εκπαιδευτικών**, η οποία έχει καθολικά χαρακτηριστικά (95% αποχή πριν από δύο χρόνια - 90% τη φετινή χρονιά) στη Διεύθυνση ΠΕ Πειραιά και δείχνει την **αποφασιστικότητα των σωματείων:**

* να **μη νομιμοποιήσουν/υλοποιήσουν**  **το  «πνεύμα» του Ν. Χατζηδάκη** στη συνδικαλιστική έκφραση των εργαζομένων στα Υπηρεσιακά Συμβούλια,
* να **φράξουν το δρόμο στην επιβολή των ηλεκτρονικών διαδικασιών** **και στα σωματεία μας**, ηλεκτρονικές διαδικασίες που ως στόχο έχουν την αποσάθρωση των συνδικάτων,
* **να προασπίσουν τη δημοκρατία** στο χώρο της εκπαίδευσης και το συνδικαλιστικό κίνημα.

Κατόπιν της καθαρής εντολής των συναδέλφων του Πειραιά, οι Σύλλογοι έχουν τη βεβαιότητα πως **δεν υπάρχει κανένα περιθώριο** σε οποιοδήποτε συνάδελφο που «εκλέχτηκε» με αυτή τη διαδικασία, να θεωρήσει πως μπορεί να εκπροσωπήσει τους εκπαιδευτικούς του Πειραιά στο Υπηρεσιακό Συμβούλιο. **Σε περίπτωση, πάντως, που βρεθούν συνάδελφοι που θα αναλάβουν καθήκοντα νόθου αιρετού**, οι Σύλλογοι που υπογράφουν αυτή την ανακοίνωση, αποφασίζουν τα παρακάτω:

* **δεν τους αναγνωρίζουν** ως αιρετούς εκπροσώπους του κλάδου και ζητούν την άμεση παραίτησή τους.
* **κηρύσσουν ανεπιθύμητα πρόσωπα** τους νόθους αιρετούς από όλες τις διαδικασίες των Συλλόγων που μπορούν να πάρουν μέρος με αυτή την ιδιότητα,
* θα απαιτήσουν από τη Διεύθυνση ΠΕ Πειραιά **άμεση ενημέρωση για όλα τα θέματα που απασχολούν τους συναδέλφους** και που άπτονται των αρμοδιοτήτων του ΠΥΣΠΕ,
* **να αναρτηθεί ανακοίνωση των Συλλόγων** σε κάθε όροφο της Διεύθυνσης ΠΕ Πειραιά, όπου και θα τονίζεται πως **οι νόθοι αιρετοί δεν εκπροσωπούν τους συναδέλφους** και θα καλούνται οι συνάδελφοι να απευθύνονται στους οικείους Συλλόγους (θα είναι διαθέσιμες οι ηλεκτρονικές διευθύνσεις, καθώς και τα τηλ. επικοινωνίας με τους Προέδρους των σωματείων),
* να υπάρχει σε σταθερή θέση (π.χ. τρέιλερ) **στις ιστοσελίδες των Συλλόγων**, για ολόκληρη τη διετία, η θέση των συλλόγων για **μη νομιμοποίηση** των νόθων αιρετών,
* να κληθούν **οι σχολικές μονάδες να** **μην κοινοποιούν** στους Συλλόγους Διδασκόντων τυχόν «ενημερώσεις» των νόθων αιρετών (ακόμη και του ΑΠΥΣΠΕ και ΚΥΣΠΕ),
* να κληθούν **οι Σύλλογοι Διδασκόντων να αγνοήσουν** - με τη στάση τους - τους ψευδοαιρετούς κατά τις επισκέψεις τους στα σχολεία.

Συναδέλφισσες, συνάδελφοι

Είναι ξεκάθαρο πως **οι Σύλλογοι θα περιφρουρήσουν με κάθε δυνατό τρόπο και - με πυξίδα τα καταστατικά τους** - τη γνήσια εκπροσώπηση των συναδέλφων στα Υπηρεσιακά Συμβούλια. Δε θα δεχτούν σε καμιά περίπτωση τις παρεμβάσεις του Κράτους στη λειτουργία των σωματείων (νόμος Χατζηδάκη) **ούτε θα αναγνωρίσουν και νομιμοποιήσουν όσους λειτουργούν ως το «μακρύ χέρι» της κυβέρνησης, ως δούρειος ίππος στο εσωτερικό των συνδικάτων.**

**Συνεχίζουμε αταλάντευτα τον αγώνα** για επαναφορά των αρμοδιοτήτων στα Υπηρεσιακά Συμβούλια, καθώς και των αρμοδιοτήτων των Αιρετών (συμμετοχή στα Πειθαρχικά Συμβούλια, στα Συμβούλια Επιλογής Στελεχών, στις τοποθετήσεις αναπληρωτών, κ. ά.) και, κυρίως, την **αποκατάσταση της δημοκρατικής έκφρασης** των εργαζομένων μέσα από δια ζώσης διαδικασίες.

Οι Σύλλογοι Εκπαιδευτικών ΠΕ Πειραιά

**α) Νίκαιας – Πειραιά, β) Πειραιά «Η Πρόοδος»,   
γ) Α’ Πειραιά «Ρ. Φεραίος»,  δ) Αργοσαρωνικού, ε) Σαλαμίνας, στ) Κερατσινίου - Περάματος «Ν. Πλουμπίδης», ζ) Κορυδαλλού - Αγίας Βαρβάρας**